**SEGÉDLET A KÜLFÖLDÖN TANULÓ DIÁKNAK,**

**TÖRVÉNYES KÉPVISELŐJÉNEK, VALAMINT AZ OSZTÁLYFŐNÖKNEK**

**Az iskolába való beíratás és a külföldön való tanulás feltételei**

1. **A gyermekével külföldön tartózkodó szülő/törvényes képviselő** (de pl. gyermekét valamelyik esztergomi általános iskolába járató szülő is) **köteles gyermekét beíratni Szlovákia valamelyik alapiskolájába** - ez lesz a gyermek ún. törzsiskolája vagy anyaiskolája (kivéve, ha a gyermek kettős állampolgár és a külföldi iskolarendszer szabályai szerint iskoláztatja gyermekét).
2. A külföldön való tanulás engedélyezése érdekében a törvényes képviselő **kérvényt nyújt be** **az anyaiskola igazgatóságán**, melyben többek között **feltünteti új elérhetőségét (külföldi lakcím, telefonszám, email) és gyermeke iskolájának nevét, címét, elérhetőségeit.** A kérvény alapján az igazgató határozatot ad ki.
3. A külföldön tanuló diák az anyaiskola egyik osztályába lesz besorolva. A tanulmányok során a **törvényes képviselő ezen osztály osztályfőnökével kötelezően tartja a kapcsolatot**.
4. A kiutazás előtt a tanuló köteles leadni felesleges tankönyveit és rendezni az anyaiskolával szemben fennálló mindennemű anyagi tartozását (ebéd, napközi, könyvtár, tankönyvraktár stb.).
5. A tanuló törvényes képviselője a tartózkodási országba való megérkezése után gyermekét **iskolába haladéktalanul beíratja és 30 napon belül** az Ady Endre Alapiskola lenti címére eljuttatja a külföldi iskola nevével, címével és pecsétjével ellátott **iskolalátogatási igazolást**. **A tanuló törvényes képviselője ezt az okmányt mindig az adott iskolaév szeptember 15-ig benyújtja.** Ennek alapján soroljuk a tanulót feltételesen a felsőbb évfolyamba.
6. Az iskolalátogatási igazolásnak tartalmaznia kell az adott évfolyamban oktatott tantárgyak listáját is.
7. **Ha a törvényes képviselő az adott iskolaév szeptember 15-ig elmulasztja benyújtani az iskolalátogatási igazolást, akkor az anyaiskola ezt bejegyzi a tanuló törzslapjába és feljelentést tesz az illetékes hivatalokban.**
8. A törvényes képviselő minden tanév végén elküldi gyermeke év végi bizonyítványának másolatát, melynek hitelesített fordítását iskolánk a 4. és 9. évfolyam végén kérheti.

**A különbözeti vizsga feltételei**

1. Ha a külföldön tanuló diák alapiskolás végzettséget szeretne szerezni Szlovákiában, akkor az anyaiskolában különbözeti vizsgát kell tennie, mégpedig azokból a tantárgyakból, melyeket az anyaiskolában oktatnak, de a külföldi iskolájában nem (pl. magyar nyelv és irodalom, szlovák nyelv és irodalom, honismeret, földrajz, történelem vagy állampolgári ismeretek).
2. A tanuló évente is vizsgázhat, de ajánlatos legalább a 4. és a 9. évfolyam végén vizsgázni. A vizsga kitolható egészen a külföldön való tanulás időszakának végéig.
3. A szülő felveszi a kapcsolatot az osztályfőnökkel és legkésőbb május 10-ig kérvényezi a különbözeti vizsgát. A kérvényhez csatolja gyermeke utolsó bizonyítványának fénymásolatát is, továbbá a kérvényben feltünteti, hogy gyermeke melyik évfolyam/évfolyamok tantárgyaiból fog vizsgát tenni.
4. A szülő kérésére az osztályfőnök tankönyvet, a felkészítő/vizsgáztató tanár pedig segédanyagot és konzultációt biztosít.
5. A gyermek nyomós indok esetén, de az iskola igazgatójával történő megegyezés követően, távúton is vizsgázhat.

Cím:

ZŠ Endre Adyho s VJM - Ady Endre Alapiskola

Adyho 9, 943 01 Štúrovo

Tel.: 00421/36 752 07 30

Email: info@adysuli.sk